Elin Mair Jones

Llenor, telynores, cyflwynydd ac athrawes o Lanrwst a wedyn Llanuwchllyn oedd Elin Mair Thomas (27 Ebrill 1950 – 2002) neu Elin Mair Jones wedi priodi. Roedd hi'n chwaer i'r gwleidydd Dafydd Ellis-Thomas. Enillodd Y Fedal Ryddiaith y tro cyntaf iddi'i chyflwyno yn Eisteddfod Genedlaethol yr Urdd 1974. Treuliodd gyfnod fel un o gyflwynwyr darllediadau'r Ŵyl Gerdd Dant ac Eisteddfod yr Urdd ar S4C yn y 1990au. Bu farw'n "ddisymwth" o gynnar yn 2002, yn ddim ond 51 oed.

 Gyrfa 
Er iddi gael ei magu yn ardaloedd Llandysul a Llanrwst, cafodd ei geni yng Nghaerfyrddin yn ferch i weinidog yn Eglwys Bresbyteraidd Cymru. Wedi priodi Huw Arthur Jones (1948 – 2014) ym 1976, treuliodd ran helaeth o'i hoes yn Llanuwchllyn, lle bu'r ddau yn rheoli modurdy Plas Moduron. Ganwyd iddynt 3 o blant, Catrin, Iwan a Lowri.

Roedd Elin yn gyfeilydd telyn medrus a bob amser yn barod i gynorthwyo partïon cerdd dant mewn ysgolion neu ymarferion gydag unigolion oedd am gystadlu yn ngweithgareddau'r Urdd. Cludodd ei thelyn ei hun, ar draws gwlad i eisteddfodau lu, er mwyn cynorthwyo'r cystadleuwyr.  Bu'n frwdfrydig, ffyddlon a chefnogol iawn i ddisgyblion Llanuwchllyn am flynyddoedd lawer cyn ei marwolaeth ddisymwth. Roedd hi hefyd yn organydd yn y Capel, yn ogystal â chyfeilio i Gôr Merched Uwchllyn.

Bu hefyd yn adolygu Llyfrau mewn colofn wythnosol yn Y Cymro, hyd at wythnos cyn ei marwolaeth.

Ym 1993, cafodd sylw yn y Newyddion am fynd yn groes i'w brawd ar faterion gwleidyddol.

Bu farw'n 51 oed yn 2002, ychydig ddyddiau'n unig wedi diagnosis o ganser yn Ysbyty Maelor Wrecsam. Gorfodwyd ei brawd, Dafydd Ellis-Thomas i ganslo ei gynlluniau i fynychu angladd Elizabeth Bowes-Lyon [mam y cyn-frenhines Elizabeth II] ar y 9 Ebrill 2002.

 Oriel 

Cyfeiriadau

Categori:Genedigaethau 1950
Categori:Llenorion benywaidd o Gymru
Categori:Merched yr 20fed ganrif o Gymru
Categori:Merched yr 21ain ganrif o Gymru
Categori:Marwolaethau 2002
Categori:Pobl o Sir Gaerfyrddin
Categori:Pobl o Ddyffryn Conwy
Categori:Pobl o Lanuwchllyn